Արմենակ Խախամյան

Արմենակ Խախամյան (), հայ դեղագործ։

Կենսագրություն 
Արմենակ Խախամյանը ծնվել է 1884 թվականին, Ան­կա­րա­յի նա­հան­գիի Կեսարիայի գավառի Կըր­շե­հիր քաղաքում։ Մանուկ հասակում տեղափոխվել է Կե­սա­րիա։ Ուսանել է Կեսարիայի ազգային վարժարաններում։ 1904 թվականին ավարտել է Կեսարիայի Սուրբ Կարապետի ժառանգավորաց բարձրագույն վարժարանը, 1908 թվականին՝ Բեյ­րու­թի Սեն Ժոզեֆ Ֆրանսիական համալսարանի բժշկական ֆակուլտետը։ Ուսանողական տարիներին զանազան պարբերականների աշխատակցել է գիտական, գրական և առողջապահական հոդվածներով։ Բժշկությամբ է զբաղվել Արևմ­տյան Հա­յաս­տա­նի քաղաքներում և մեծ համակրանքի արժանացել։ 1914 թվականին աշխատել է Կ. Պոլսի Կալեջիկ թաղամասում, եղել Հալքեվիի (Ժողովրդական տուն) բուժարանի և Բերա թաղամասի աղքատախնամ դարմանատան բժիշկ։ Կ. Պոլսում մեծ ժողովրդականություն է վայելել։ 1914 թվականին՝ Առա­ջին աշ­խարհամարտի ժամանակ, զորակոչվել է օսմանյան բանակ և զինվորական բժիշկ ծառայել՝ կապիտանի աստիճանով։ Եղել է Սիրիական ռազմաճակատում, գերի ընկել անգլիացիներին և որոշ ժամանակ մնացել Եգիպ­տո­սում։ Պատերազմի ավարտից հետո վերադարձել է Կ. Պոլիս։

1915 թվականին Կ. Պոլսի Կալաթա թաղամասում ձերբակալվել է և աքսորվել, ինչը պատճառ է դարձել, որ անունը հայտնվի տարբեր հեղինակների (օրինակ Արշակ Ալպոյաճյանի) նշած նահատակվածների ցուցակներում։ Հրաշքով փրկվելով կոտորածներից՝ վերադարձել է Կ. Պոլիս ու շարունակել զբաղվել բժշկությամբ։ Կ. Պոլսի Բարմաքկափու Իմամ փողոցում, ապա՝ Բերա թաղամասի Իսթիքլալ պողոտայում ունեցել է սեփական դարմանատուն կամ հիվանդանոց, որի ճակատին հայերեն գրված էր «Խա­խա­մյա­նի կլի­նիկ»։ 1940-ական թվականների սկզբին Երև­ա­նում բնակվող եղբորորդուն ուղարկած նամակում գրել է, որ Կ. Պոլսի հայերի վրա դրված պետական հարկերը այնքան մեծ են, որ ինքը մտածմունքներից ինֆարկտ է ստացել։

Մահ 
Մահացել է 1944 թվականին, Կ. Պոլսում, սրտային հիվանդությունից՝ 60 տարեկանում։ Թաղվել է Կ. Պոլսի Շիշլիի ազգային գերեզմանոցում։

Ընտանիք 
Որդին՝ Լևոն Արմենակի Խախամյանը ևս եղել է ներքին հիվանդությունների բժիշկ։ Երևանում ազգանվանակից ազգականներ ունի։

Գիտական գործունեություն 
Գիտական պրպտումները վերաբերել են բժշկական էթիկայի, բժիշկ-գիտություն, բժիշկ-ճշմարտություն, բժիշկ-հիվանդ, բժիշկ-բժիշկ փոխհարաբերություններին։ Հրապարակախոսական ու բժշկական հոդվածներով և այլ ստեղծագործություններով թղթակցել է Բագարատ Թևյանի՝ Կ. Պոլսում լույս տեսնող «Եր­ջա­ն­կին Տա­րե­ցոյ­ցը» պարբերականին և այլ թերթերի։

Գրականություն 
 Ղազարեան Վ, Բժշկական եւ առողջապահական տարեցոյց, Կ. Պօլիս, 1914։
 Ալպօյաճեան Ա., Պատմութիւն հայ Կեսարիոյ, h. Բ., Գահիրէ, 1937։
 Շիկահեր Վարդ, Կիսադարեան պատմ ութիւն թրքահայ բժշկութեան, 19231975, Իսթանպուլ, 1975։
 Զարմիկի՝ երևա նաբնակ Արմենակ Խախամյանի հայտնած տվյալները, 1998։
 Մինասյան Հ., Արմենակ Խախամյան-115, «Նա­րեկ», Ե., 1999, թ. 1 ։
 Յարման Արսեն, Հայերը օսմանյան առողջապահության ծառայության մեջ և պատմություն սուրբ Փրկիչ հայոց հիվանդանոցի (թուրքերեն), Ստամբուլ, 2001։
 Շահբազյան Հ. և ուրիշներ, ցուցակ Հայոց ցեղասպանության զոհերի (19151923 թթ.), հ. 3, Անկարայի նահանգ, Երևան, 2006։

Արտաքին հղումներ 
 

Հայ դեղագործներ
Կըրշեհիր քաղաքում ծնվածներ
1884 ծնունդներ
Կոստանդնուպոլիս քաղաքում մահացածներ
1944 մահեր